Tikkurila uudisti rakennusmaalinsa yhteistyössä ammattimaalareiden kanssa

**Tikkurila on tuonut markkinoille uudet ammattimaiseen sisämaalaukseen tarkoitetut Ässä-, Nova- ja Siro-rakennusmaalisarjat. Tuotteiden koostumusta on muutettu vastaamaan tämän päivän vaatimuksia. Samalla kaikkien rakennusmaalien pakkausten ulkonäkö on muutettu modernimmaksi.**

Uudistettujen rakennusmaalien ominaisuudet vastaavat nyt entistä paremmin suomalaisen rakentamisen ja suomalaisten ammattimaalareiden vaatimuksia. Maalikemiaa on päivitetty vastaamaan nykypäivän tarpeita. Tuotteet on kehitetty yhdessä alan ammattilaisten kanssa lähtökohtina tuotteiden turvallisuus ja käyttömukavuus. Tuotekehitysvaiheessa rakennusmaaleja on testattu yli sadassa sisämaalauskohteessa, ja saatu palaute on hyödynnetty maalien ominaisuuksia säädettäessä.

Tuotteet on jaoteltu kiiltoasteen mukaan seuraavasti:

* Ässä 1 ja Ässä 4 sekä Nova 2 ja Siro 2 ovat täyshimmeitä
* Ässä 7, Siro 7 ja Nova 7 ovat himmeitä
* Ässä 20, Nova 12, Nova 20, Siro 12 ja Siro 20 ovat puolihimmeitä.

**Entistäkin himmeämpää jälkeä**

Himmeiden maalipintojen suosio kasvaa koko ajan, ja siksi Tikkurila on kehittänyt entistä himmeämpiä rakennusmaaleja. Nova 7:llä tai Siro 7:llä telattu pinta on myös sivuvalossa katsottuna entistä himmeämpi. Sivukiillottomuus on erityisen tärkeää kohteissa, joissa pienet pintavirheet eivät saa näkyä.

**Ässä-sarja vaativimpiin kohteisiin**

Ässä-sarjan tuotteet on kehitetty ammattilaisten käyttöön kohteissa, joissa tavalliset maalit eivät pärjää. Ne on tarkoitettu erityisesti pinnoille, joilta vaaditaan pesun- ja kulutuksenkestävyyttä. Ässä-maaleilla on myös erinomainen tartunta aiemmin maalatuille pinnoille. Tuotteet kuuluvat M1-luokkaan, ja niillä on myös pohjoismainen ympäristömerkki, Joutsenmerkki. Joutsenmerkityt tuotteet täyttävät tiukat kriteerit, jotka ottavat huomioon tuotteen koko elinkaaren aikaiset ympäristövaikutukset.

**Nova-sarja on täysin liuotteeton**

Nova on tutkitusti turvallinen, täysin liuotteeton tuotesarja. Maalit ovat mietohajuisia sekä ympäristö- ja käyttäjäystävällisiä, ja ne soveltuvat kohteisiin, joissa suositaan joutsenmerkittyjä tuotteita. Sarjan pintamaaleissa (Nova 7 ja Nova 20) on myös C-perusmaalit, joten käytettävissä on Tikkurila Symphonyn 2 436 värin valikoima. Tuotteet kuuluvat M1-luokkaan, ja sarjan pintamaaleilla on myös Joutsenmerkki.

**Siro-sarja on monikäyttöinen ja edullinen**

Siro-sarjasta löytyy luotettava ja edullinen tuote hyvin monenlaisiin kohteisiin. Maalien työstöominaisuudet on optimoitu ammattilaisille sopiviksi siten, että työstöaika on riittävän pitkä vaativimmissakin olosuhteissa. Myös Siro-sarjan tuotteet kuuluvat sisämaalien parhaaseen M1-luokkaan.

**Ykköspohjasta koko huoneiston pohjamaali**

Uudistettu Ykköspohja on nyt pohjamaali koko huoneiston pintojen pohjamaalaukseen, olohuoneesta keittiöön. Maali kuuluu maalaustuoteryhmään 212 (MaalausRYL 2012).

**Lisätietoja:**

Pia Hämäläinen, tuotepäällikkö, BU Finland, Tikkurila Oyj

p. 040 572 4422

pia.hamalainen(at)tikkurila.com

[www.tikkurila.fi](http://www.tikkurila.fi)/ammattilaiset/tuotteet

**Kuvateksti:**

Tikkurilan rakennusmaalipakkauksien uusi ulkonäkö on selkeä ja ammattimainen.

**Kuvia:** [**Tikkurilan rakennusmaalien uudet pakkaukset**](http://213.138.147.67/tikkurila/Login.jsp?colID=DIdirxqU)

Jos kuvalinkki ei toimi, kopioi selaimeesi osoite:

<http://213.138.147.67/tikkurila/Login.jsp?colID=DIdirxqU>

Tikkurila on jo 150 vuoden ajan tarjonnut kuluttajille ja ammattilaisille helppokäyttöisiä ja kestäviä ratkaisuja pintojen suojaamiseen ja kaunistamiseen. Tikkurila haluaa olla johtava maaliyhtiö Pohjoismaissa sekä Venäjällä ja muissa valituissa Itä-Euroopan maissa.